b'\n_START_ARTICLE_\nBaltimore\n_START_SECTION_\nMaantiede\n_START_PARAGRAPH_\nBaltimore sijaitsee Marylandin osavaltiossa Patapscojoen suulla Chesapeakenlahden pohjoisosassa. Matkaa Washingtonin kaupunkiin lounaassa on noin 65 kilometri\xc3\xa4. Toisin kuin Marylandin muut kaupungit, Baltimore ei ole osa piirikuntaa, vaan se muodostaa hallinnollisesti itsen\xc3\xa4isen kaupungin. S\xc3\xa4\xc3\xa4 alueella on leuto ja ilmastoon vaikuttavat Atlantin valtameri id\xc3\xa4ss\xc3\xa4 ja Appalakit l\xc3\xa4nness\xc3\xa4. Sadetta tulee alueella suhteellisen tasaisesti. Kes\xc3\xa4isin ja syksyisin alueella saattaa esiinty\xc3\xa4 ukkosmyrskyj\xc3\xa4 ja hurrikaaneja.\n_START_SECTION_\nHistoria\n_START_PARAGRAPH_\nNykyisen Baltimoren l\xc3\xa4hialueen alkuper\xc3\xa4isasukkaita olivat susquehannock- ja piscataway-intiaanit. Intiaanien v\xc3\xa4kiluku romahti kuitenkin eurooppalaistaustaisten siirtolaisten saapumisen j\xc3\xa4lkeen ja 1700-lukuun menness\xc3\xa4 heit\xc3\xa4 oli koko Marylandiss\xc3\xa4 vain muutama sata. Englannin kuningas Kaarle I oli antanut vuonna 1632 Baltimoren paroni George Calvertille maita Amerikasta, joista muodostettiin Baltimoren piirikunta vuonna 1659. Alueelle saapuville siirtolaisille jaettiin maata ja Marylandiss\xc3\xa4 alettiin viljell\xc3\xa4 erityisesti tupakkaa. Vuonna 1696 Daniel ja Charles Carrol -nimiset maanomistajat ostivat 550 eekkerin kokoisen alueen alun perin nimell\xc3\xa4 Cole\xe2\x80\x99s Harbor tunnetulta paikalta Baltimoren piirikunnasta. Maata myytiin eteenp\xc3\xa4in eekkerin kokoisina palstoina, joista alkoi muodostua Baltimoren kaupunki. 1700-luvulla Baltimoren sataman kautta vietiin tupakkaa Eurooppaan ja viljaa L\xc3\xa4nsi-Intiaan._NEWLINE_Baltimoren kautta kulkenut kauppa katkesi Yhdysvaltain vapaussodan aikana. Yhdysvaltain kongressi mahdollisti yksityishenkil\xc3\xb6iden aseistaa omia laivojaan vuonna 1776, jonka j\xc3\xa4lkeen monet baltimorelaiset aloittivat toiminnan kaappareina. Baltimoresta muodostui samalla my\xc3\xb6s merkitt\xc3\xa4v\xc3\xa4 laivanrakennuksen keskus. Yhdysvaltain laivaston ensimm\xc3\xa4inen sota-alus USS Constellation rakennettiin Baltimoressa sodan j\xc3\xa4lkeen vuonna 1797. Sen saman niminen vuonna 1854 rakennettu seuraaja ja laivaston viimeinen purjelaiva on nykyisin ankkuroituna Baltimoren satamassa. Vapaussodan aikana Baltimore oli my\xc3\xb6s Siirtokuntien kongressin kokoontumispaikka brittien vallattua Philadelphian vuonna 1777._NEWLINE_Baltimoren asema vientisatamana toipui vapaussodan j\xc3\xa4lkeen ja sen kautta vietiin viljaa etenkin Etel\xc3\xa4-Amerikkaan. Ensimm\xc3\xa4inen rautatie tuli kaupunkiin vuonna 1828. Vuonna 1851 kaupunki erotettiin Baltimoren piirikunnasta itsen\xc3\xa4iseksi kaupungiksi. Yhdysvaltain sis\xc3\xa4llissodan aikana 1860-luvulla Maryland oli osa Pohjoisvaltioita, mutta monet paikalliset kannattivat Etel\xc3\xa4valtioita. Kaupunki k\xc3\xa4rsi huomattavasti sodan aikana, mutta elpyi j\xc3\xa4lleen sotaa seuranneen rekonstruktion aikana. Vuonna 1904 puuvillavarastosta alkanut tulipalo tuhosi suuren osan kaupunkia. Kun kaupunkia j\xc3\xa4lleenrakennettiin, kaupungin katuja ja satamaa uudistettiin. Kaupunki sai my\xc3\xb6s uuden viem\xc3\xa4rij\xc3\xa4rjestelm\xc3\xa4n, joka oli aikanaan Yhdysvaltojen nykyaikaisin._NEWLINE_Kaupungin teollisuus kehittyi ensimm\xc3\xa4isen maailmansodan aikana, mutta toisen maailmansodan j\xc3\xa4lkeen Baltimoren keskusta alkoi k\xc3\xa4rsi\xc3\xa4 rappeutumisesta. Rappeutumisen pys\xc3\xa4ytt\xc3\xa4miseksi Baltimoressa aloitettiin suuria kuntoutushankkeita. 1970- ja 1980-luvuilla valmistuneisiin hankkeisiin kuuluivat esimerkiksi Maryland Science Center, Baltimoren kansallinen akvaario ja American Visionary Art Museum. Monista keskustan kaupunginosista etenkin l\xc3\xa4hell\xc3\xa4 rantaa tuli j\xc3\xa4lleen suosittuja, mutta jatkuvana ongelmana on ollut muuttoliike kaupungista Baltimoren esikaupunkialueille. Kaupungilla on ollut my\xc3\xb6s ongelmia poliisin ja etenkin kaupungin mustan v\xc3\xa4est\xc3\xb6nosan j\xc3\xa4nnitteiden johdosta. Esimerkiksi vuonna 2015 kaupungissa mellakoitiin miehen kuoltua poliisin pid\xc3\xa4tt\xc3\xa4m\xc3\xa4n\xc3\xa4 kuljetuksen aikana. Samaan aikaan esimerkiksi murhien m\xc3\xa4\xc3\xa4r\xc3\xa4 on ollut historiallisen korealla.\n_START_SECTION_\nTalous\n_START_PARAGRAPH_\nPalvelut, kuten terveydenhoito, koulutus, sek\xc3\xa4 finanssi- ja vakuutusala muodostavat nykyisin huomattavan osan Baltimoren taloudesta. Baltimoreen on keskittynyt l\xc3\xa4\xc3\xa4ketieteellist\xc3\xa4 tutkimusta ja kaupungissa sijaitsevat esimerkiksi Johns Hopkins Hospital ja University of Maryland Medical Center. Ennen t\xc3\xa4rke\xc3\xa4n raskaan teollisuuden kuten ter\xc3\xa4steollisuuden tilalle on muodostunut korkean teknologian aloja. Baltimore on my\xc3\xb6s huomattava vientisatama, jonka kautta vied\xc3\xa4\xc3\xa4n esimerkiksi merkitt\xc3\xa4vi\xc3\xa4 m\xc3\xa4\xc3\xa4ri\xc3\xa4 autoja. Kaupungin keskustan eheytystoimien my\xc3\xb6t\xc3\xa4 my\xc3\xb6s turismin merkitys Baltimoressa on kasvanut._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Baltimoressa aikav\xc3\xa4lill\xc3\xa4 2012\xe2\x80\x932016 olivat 44\xc2\xa0262 USD ja henkil\xc3\xb6\xc3\xa4 kohden 27\xc2\xa0129 USD. 23,1\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nBaltimoren asukasluku oli vuoden 2010 v\xc3\xa4est\xc3\xb6nlaskennan mukaan 620\xc2\xa0961 ja vuoden 2017 arvion mukaan 611\xc2\xa0648. Kaupungin suuremmalla metropolialueella oli vuonna 2010 yhteens\xc3\xa4 2\xc2\xa0710\xc2\xa0489 asukasta. Baltimoren kaupungin asukkaista 30,3\xc2\xa0% oli taustaltaan valkoisia, 63\xc2\xa0% afroamerikkalaisia, 4,8\xc2\xa0% latinoja mist\xc3\xa4 tahansa rodusta ja 2,5\xc2\xa0% aasialaisia. 9,3\xc2\xa0% kaupungin asukkaista puhui kotonaan jotakin muuta kielt\xc3\xa4, kuin englantia ja 7,8\xc2\xa0% kaupungin asukkaista oli syntynyt ulkomailla.\n_START_SECTION_\nKoulutus\n_START_PARAGRAPH_\nBaltimoressa toimii useita tunnettuja korkeamman asteen oppilaitoksia. Johns Hopkinsin yliopisto on perustettu vuonna 1876, Coppin State University vuonna 1900, Towson University vuonna 1866 ja University of Maryland, Baltimore vuonna 1807.\n_START_SECTION_\nUrheilu\n_START_PARAGRAPH_\nMerkitt\xc3\xa4vi\xc3\xa4 baltimorelaisia urheiluseuroja ovat esimerkiksi baseballjoukkue Baltimore Orioles ja amerikkalaista jalkapalloa pelaava Baltimore Ravens. Oriole Park at Camden Yards -baseballstadion on rakennettu vuonna 1992 ja stadionin l\xc3\xa4hell\xc3\xa4 on kuuluisan baseballpelaaja Babe Ruthin syntym\xc3\xa4koti, joka toimii nykyisin museona.'